1.בפניי בקשת רשות ערעור, אשר הוגשה על ידי מר דורון רז (להלן: "המבקש") על פסק דינו של בית משפט השלום בחיפה (כב' השופטת קלמפנר-נבון), בתיק רע"צ 43551-11-15 מיום 21/12/15, במסגרתו נדחה ערעורו של המבקש על החלטת כב' רשמת ההוצאה לפועל זרבל-קדשאי בתיק הוצאה לפועל מספר 02-23160-99-8.
2.כנגד המבקש התנהל הלך פשיטת רגל (פש"ר 806/07), כאשר ביום 21/01/15 ניתנה החלטת כב' השופט שרעבי, לפיה ניתן למבקש צו הפטר מותנה לעניין חובותיו כלפי נושיו, ואולם, בקשתו למתן צו הפטר ביחס לחוב המזונות נדחתה, וחוב המזונות של העבר הוחרג מצו ההפטר שניתן למבקש.
3.המבקש לא השלים עם החלטת בית משפט של פשיטת רגל, בכל הנוגע להחרגת חוב המזונות מההפטר, והגיש ערעור על החלטת כב' השופט שרעבי לבית המשפט העליון (ע"א 1650/15).
4.ביום 06/09/15 שילמה הגב' חוסני זבלונוב (להלן: "המשיבה") את מלוא חובה לתיק הוצאה לפועל שנפתח לזכות המבקש, בסך של 118,328 ₪.
5.בעקבות זכיית המבקש, נתנה כב' רשמת ההוצאה לפועל החלטה ביום 11/10/15, בדבר העברת הכספים לזוכה, ככל שאין מניעה לכך.
6.עם קבלת הודעת המזכירות, כי כנגד המבקש פתוח חוב מזונות, ניתנה על ידי כב' רשמת ההוצאה לפועל החלטה, בה הורתה למבקש למסור תגובתו ולהבהיר, האם קיימת מניעה להעברת הכספים לטובת תיק המזונות הפתוח כנגדו.
7.בהמשך להתנגדות המבקש להעברת הכספים לתיק המזונות וטענתו להעברת הכספים לידיו, ניתנה החלטת כב' רשמת ההוצאה לפועל, לפיה היא מטילה עיקול על כספי המבקש ומורה על העברתם לתיק המזונות הפתוח כנגדו, ואולם, קבעה, כי כספים אלה יעוכבו בתיק המזונות עד להכרעה בהליכים הרלבנטיים, התלויים ועומדים, כטענת המבקש, הן לעניין הכללת חוב המזונות בצו ההפטר והן לעניין בקשתו להפחית את גובה המזונות.
8.המבקש הגיש ערעור על החלטת כב' רשמת ההוצאה לפועל, כאשר לטענתו, לא הייתה רשמת ההוצאה לפועל מוסמכת ליתן את ההחלטה שניתנה, שבמהותה הינה צו עשה ולא עיקול, וזכותו הקניינית של המבקש בכספים אלה גוברת, וזאת גם לאור הוראות חוק-יסוד: כבוד האדם וחירותו.